**VEDTÆGTSÆNDRINGSFORSLAG**

1. **ÆNDRINGSFORSLAGET DREJER SIG OM FØLGENDE PARAGRAF:**

 **§4 stk. 1 a.**
Handlingsmedlemskab: Afgivelse af handlingserklæring og erklæret medlemskab af Ungdommens Røde Kors. Betaling af kontingent er valgfrit.

**§4 stk. 3.**
Udmeldelse kan ske ved skriftlig henvendelse til Ungdommens Røde Kors. Kontingentmedlemskabet ophører tillige, hvis et medlem ikke har betalt kontingent et helt kalenderår. Handlingsmedlemskabet ophører tillige, hvis det ikke genbekræftes over for Ungdommens Røde Kors inden udløbet af en frist på 14 dage efter det tidspunkt, hvor handlingsmedlemmet har været handlingsmedlem i to år. Genbekræftelse skal være Ungdommens Røde Kors i hænde inden fristens udløb.

**2) DET FORESLÅS, AT DER ÆNDRES TIL:

§4 stk. 1 a.**
Kontingentfrit medlemskab: Erklæret medlemskab tiltænkt personer uden folkeregisteradresse eller et dansk cpr.nummer.

**§4 stk 3.**
Udmeldelse kan ske ved skriftlig henvendelse til Ungdommens Røde Kors. Kontingentmedlemskabet ophører tillige, hvis et medlem ikke har betalt kontingent et helt kalenderår. *Det kontingentfrie medlemskab* ophører tillige, hvis det ikke genbekræftes over for Ungdommens Røde Kors inden udløbet af en frist på 14 dage efter det tidspunkt, *hvor det kontingentfrie medlem* har været *kontingentfrit medlem* i *et* år. Genbekræftelse skal være Ungdommens Røde Kors i hænde inden fristens udløb.

Ændringer er tilføjet i kursiv. **3) ARGUMENTATION (BAGGRUNDEN FOR AT FORESLÅ DETTE ER):**

Da URK for tre år siden indførte handlingsmedlemskabet var det i et forsøg på at sikre, at alle kunne blive medlem af Ungdommens Røde Kors – uanset om man havde folkeregisteradresse, CPR-nummer eller økonomiske midler til det. Konsekvensen af ændringen har desværre været, at en del af de medlemmer, som tidligere har støttet URK økonomisk, er overgået til at være handlingsmedlemmer – hvilket ikke var den oprindelige tanke med forslaget, da Landsmødet i 2017 vedtog ændringen. Samtidigt er mange af vores nye medlemmer, vi har fået siden 2017, blevet indmeldt som handlingsmedlemmer i stedet for betalende medlemmer.

Der er i dag omkring 1.100 handlingsmedlemmer i URK. Det betyder, at URK i administrationsomkostninger og tabte indtjeninger taber omkring 200.000 kroner i år, og i 2021 viser fremskrivningerne, at dette tal kan stige til 400.000 kroner om året. De penge går fra understøttelse af aktiviteter for udsatte børn og unge.

For at fremtidssikre URKs økonomi foreslår Landsstyrelsen derfor, at handlingsmedlemsskabet erstattes af et kontingentfrit medlemskab, der er tiltænkt personer, som ikke har folkeregisteradresse eller dansk CPR-nummer. Samtidig vil Landsstyrelsen foreslå den kommende Landsstyrelse at kigge på en ændring af URK’s frivilligpolitik, så det ikke længere er et krav for at blive frivillig, at man også er medlem. Dermed vil alle – uanset om de har råd til at betale kontingent eller ej – stadig kunne være frivillig i Ungdommens Røde Kors. Derudover foreslås den kommende landsstyrelse at oprette en mindre intern fond, som kan støtte medlemmers kontingentbetaling, hvis disse ikke kan betale kontingentet selv.

**Bemærk:** Landsmødet tager udelukkende stilling til ændringsforslaget og ikke argumentationen. Argumentationen er altså udelukkende et redskab til at overbevise Landsmødet om beslutningsforslaget.

**4) FORSLAGSSTILLER(E):**

Landsstyrelsen

– Troels, Amalie, Mathilde, Daniel, Jonas, Kathrine, Lawand, Alexandra og Mette

Navn: Troels Boldt Rømer

Postnr./by: København

Aktivitet: Landsstyrelsen, Kongelejren

Telefon: 31 47 43 45

E-mail: troels.romer@urk.dk